
SVIRAC I SVIJET 


Sviram sebe, svod i svijet. 
Mrkost šuma, sjaj čistine. 
Sviram, sviram od davnine. 
Star sam kao ptica let. 

Sviram tebe, poklič tvoj 
kada sunce ganja tmine. 
Sviram, sviram od davnine. 
Star sam kao pčela roj. 

Sviram ljubav, srce, um. 
Suze, sumnje i tišine. 
Sviram, sviram od davnine. 
Star sam kao lišća šum. 

Sviram sebe, svijet i svod, 
Sviram huk i muk dubine. 
Sviram, sviram od davnine. 
Tajan kao zvijezda hod. 


5 


















PJESMA ČOVJEKA S DUŠOM 


Uvijek na više 
penjem se. Diše 
duša. 

Biju me kiše. 
Penjem se. Diše 
duša. 

Ne mogu više. 
Sustanem. Diše 
duša. 

Pitam sve tiše: 
»Je li još diše 
duša?« 

GROBLJE 


SADRENI SVECI 


Tu su mrtvi. Tu je muk. 

Nema više ludih želja. 

Nema žena, prijatelja. 

Gdje je čaša zvonki zvuk? 

Tu su mrtvi. Tu je muk. 

Gdje je duge divni luk? 

Gdje je more, da se ljulja? 
Gdje je mjesec? Let metulja? 
Tu ne pluži polja plug. 

Tu su mrtvi. Tu je muk. 

Gdje je lampe topli krug? 
Gdje su sobe? Glasoviri? 
Banke, blagajne i žbiri? 

Tu je vraćen svaki dug. 

Tu su mrtvi. Tu je muk. 

Kao pogorjeli luk 

nad njima je zemlja strašna, 

blatna, mokra i užasna. 

Trune ruka, rame, kuk. 

Tu su mrtvi. Tu je muk. 


U starim zadužbinama, 
mrmoru tmurnih molitava, 
u zidnim udubinama 
svetac do sveca mirno spava. 

Na ličnim izbočinama 
drhturi zorom svjetlost plava. 
U sadre raspuklinama 
kupi se zemlja, raste trava. 

Bore se s oborinama; 

puni su plijesni, pjega, pruga 

Slični su okaminama. 

Iz oka gleda duga tuga. 

TVORNIČKI DIMNJAK 


Sukljam, sav u gustom dimu; 
ja sam dimnjak dug i siv. 

II u Rimu, ii na Krimu, 
svud me nađeš. Ja sam div! 

Poda mnom se ljudi znoje. 

Ginu. Oko gubi sjaj. 

Svuda gdje mi druzi stoje 
ko popaljen strši kraj. 

Dok poda mnom zemlja drijema, 
ja se žarim, uvijek živ. 

Ej, diva iz mita nema! 

To su priče! Ja sam div! 


PARK NA KRAJU LJETA 


Stavljaju vrtlari 
ruže na lopatu. 
Ljetu ide kraj. 

Jedna se još žari 
i mrkome blatu 
prkosi njen sjaj. 

Golubovi kruže; 
ponad prazne klupe 
tužno šumi let. 

Gdje su bile ruže 
sada crne rupe 
gledaju u svijet. 












CIRKUS NA PERIFERIJI 


Na šatri do krpe krpa. 

To je cirkus siromaha. 

A1 u veče se natrpa 
ljudima. Tad ko bez daha 

skače August po maneži 
i po pijesku mazgu vuče. 
Tad svog druga, koji bježi 
mjehurom po glavi tuče. 

Svijet se smije. Djeca viču. 
Stupi djevojka na žicu. 
Oprezno se noge miču 
i drhturi strah na licu. 

Glasan pljesak ispod šatre. 
Fakir dođe suh ko sanja. 
Velike komade vatre 
guta, tad se mirno klanja. 

Zadnja točka: Beduini! 
Svijetla gasnu. Ljudi odu. 
Pa se čuje u tišini 
kako mazga srče vodu. 

LISTOPADSKA KIŠA U NOĆI 


Ležim umoran bez sna. 
Je T to kiša jesenska? 
Plačuć svrši godina. 

Žalostan je kiše poj. 
Negdje šumi parostroj. 
Kuda, kuda žuri vlak? 
Svuda, svuda leži mrak. 


Je 1* to kiša jesenska? 







PJESNIK 


Bacam boje. 
Slika blista. 
Srce moje 
poput kista 

miješa sjetu, 
radost sije. 

A paletu 
sunce grije! 


SIROMAH SE SA ŽENOM SPREMA NA ŠETNJU 


Milko, otri suzu. 

Misliš da su drugi sretni? 
A na staru bluzu 
zakrpu još jednu metni. 

U grad ćemo ući 
među ljude, kuće bijele; 
gledat uzdišući 
kako drugi se vesele. 

Tad ćemo se vratit 
nesigurno ko po ledu; 
teško nam je shvatit, 
da se vraćamo u bijedu. 

Preko mlaka, blata 
kući vodit će nas putak. 
Ispred naših vrata 
čekat ćemo još trenutak. 

Srce će da tuče 
ko da sreću ganjali smo, 
ko da grad i kuće, 
ko da sve to sanjali smo. 

Milko, otri suzu. 

Misliš da su drugi sretni? 
A na staru bluzu 
zakrpu još jednu metni. 

ŠKOLA ZA PRAZNIKA 



§lj 




Sunčaju se duge klupe. 

Po katedri muhe šeću. 
Tintarnica crne rupe 
prema suncu se okreću. 

Utihnula dječja vika. 
Nestalo je dragih lica. 

A na stijeni slike ptica 
ko iz starog sanovnika. 

Globus blijesti na ormaru: 
sunčaju se Oceani 
i zelena ostrva. 

Podne. Krovovi u žaru. 

I oblaci razbacani 
po nebu. I omara. 


STVARI 


Stvari poput aeroplana 
mirno oko sunca lete. 

Sjena noći, svijetlo dana 
na krilima sliku plete. 

Stvari lete od davnine 
oko sunca: svoje majke. 

Kad se pjesnik na njih vine 
leti s njima, baje bajke. 

Stvari se ko djeca smiju. 
Lete sretne! Sunce piju! 

SNIJEG I SRNE 


Plaho prsi oko kuća 
ko da ulaz traži. 

Sjaju peći vrata vruća. 

Para okno vlazi. 

Ljudi piju čaj i puše; 
nalijevaju ruma. 

Vani studen vjetar duše. 
Izlaze iz šuma 

izgladnjele srne. Prignu 
u mećavi glave. 

Kad do prvih kuća stignu, 
stanu pune strave. 

I pozorno njuše zrakom. 

Zar opasnost slute? 

Tada dalje kroče mrakom 
niz bezglasne pute. 

Pred rasvijetljen prozor dođu 
spodobe im gladne, 
pa na plotu kvrge glođu, 
suhe kvrge jadne. 

Tiho gore vlažne zjene 
pod svjetiljke trakom. 

Tad povorka dalje krene 
mećavom i mrakom. 

PJESMA PJESNIKA 


Opjevat bih htio sve: 
život ruže, život žemlje. 
Brusim, brusim svoje sne: 
dragulje za krunu zemlje. 

Ode sunce. Mjesec sja. 
Duša mi je želje puna: 
nek sve ljepša zemlje kruna 
blista usred svemira! 

JESENSKO POPODNE U ZOOLOŠKOM VRTU 


Lisice po kavezima 
skaču nemirno. 

Magla plazi putovima; 
vlazi mokro tlo. 

Mirno vuk u polutmini 
liže rešetku. 

Pokraj vode pinguini 
stoje ko u snu. 


Zebra gleda iza žice; 
puše srdito. 

Ispod mreže krešte ptice 
glasno, žalosno. 


BAR VELEGRADA PO DANU 


Spava bar. U mraku 
stol do stola drijema. 
Lutaju po zraku 
mirisi parfema. 

U snu leži loža 
pokrivena sjenom. 

Svu noć stolca koža 
gorjela pod ženom. 

Noge se pod stolom 
micale u taktu. 

Na ramenu golom 
na okruglom laktu 

plesala su svijetla: 
traci modri, žuti. 

Sad na stolu metla 
počiva i šuti. 

Spava bar. U mraku 
stol do stola drijema. 
Tuguju u zraku 
mirisi parfema. 

SUNCOKRET U MRAČNOM DVORIŠTU 


Zalud lice k suncu krećeš. 
Ti ga nikad vidjet ne ćeš! 

Nad tobom su dim i žice. 

II na oknu suho lice 

pljune u dubinu k sjeni 
ko u bunar isušeni. 

Listovi ti sitni, sivi. 
Stabljika ti jedva živi. 

I tvoj plod izmučen, jadan 
iščupat će golub gladan. 

Zalud lice k suncu krećeš. 
Ti ga nikad vidjet ne ćeš! 

JUTRO PJESNIKA 


Zemljo, tvoj me zvučni rog 
podigne sa loga mog. 

Protarem iz oka san. 

Kao plašt iz zlata tkan 
oko tijela pane dan. 

Oko mene svečan muk. 
Prema suncu napnem luk. 

I strelica skine s neba 
koliko mi za dan treba: 
malo zlata. Malo hljeba. 




JESEN U PARKU 


Sve je niži vodoskok. 
Sve je manje ljudi. 

U nizini kao rog 
tvornica zagudi. 

Nestale su dadilje 
i dječja kolica. 

Zrakom plove paučine, 
hvataju se lica. 

Ti ih skineš. Znaš da to 
bablje ljeto luta. 
Hodaš. Škripi žalosno 
šljunak tvoga puta. 



KRUŠKE NA KOLIMA PRODAVAČA 


Vele ove kruške žute: 

Nas sa stabla sunce sruši. 
Sada magla krije pute. 
Zemlja se ko oltar puši. 

Vele ove kruške žute: 

Znaj, i ti ćeš jednog dana 
past na tvoje trudne pute 
kao prelomljena grana. 

Plodove će tvoje brati. 

Nad tobom će ptice plivat. 
A1 ti sve to ne ćeš znati. 

Ti ćeš snivat, snivat, snivat. 

LABUDOVI U PARKU, U PROLJEĆE 


Plivaju. Ponosno podignu vratove. 
Za njima ostaje blistavi trag. 

Oblaci podižu lagane spratove. 

A zrak se leluja mekan i blag. 

Mirno u jezeru smoče se kljunovi; 
smuti se voda i izađe kal. 

Odsjev na vodi, kog bacaju džbunovi 
zadršće. Tad opet smiri se val. 

Plivaju ponosno kao da sami su. 
Dodirnu nečujno na vodi cvijet. 
Tužni im pogledi ko da u čami su. 
jer je oko njih taj glupavi svijet. 

PJESMA STVARIMA 


Ure, kreveti i peći! 

Stolci, lampa, sag i stol! 

Sve to živi i bez riječi 
daje radost, daje bol. 

Stvari! Stvari! Mrtve stvari? 
Ah ne! Tek vam manjka glas. 
Stvari, stari proštenjari 
k suncu, koje sja na vas! 

KONCEM KOLOVOZA 


DJETINJSTVO 


Kako je kolovoz 
miran na odlasku! 
Nizinom vrišti voz; 
vije se dim po tlu. 

Vučem se šikarom; 
vučem se ko u snu. 
Suncu na odlasku 
domahnem maramom. 


Kao flaute blagi zvuk 
djetinjstvo se katkad vrati. 
I na čas je život luk, 
koji se nad nama zlati. 

Ali to je samo tren. 
Nestane nad nama sjaja. 

I opet je zamagljen 
svod i stara tuga kraja. 

Djetinjstvo se katkad vraća 
i iz modrog ogrtača 
sipa sanje, sipa stih. 

Ali to je tek trenutak. 

Ode luk i samo vrutak 
stiha teče plah i tih. 

SRUŠENA KUCA 


Sve se ruši, trune, vene! 
K nebu strše gole stijene. 

Tu su ljudi stanovali. 
Životu su svoje dali. 

Što je život dao njima? 
Malo vatre. Mnogo dima. 

SIROMASI 


Kako su nam vlažne stijene; 
kao da se znoje. 

A po kutovima sjene 
živjeti se boje. 

Rešetke na prozorima 
ko na kaznioni. 

A noću u našim snima 
na uzbunu zvoni. 

Ali kako da se bore 
naše slabe ruke. 

Mi smo tihi kao gore, 
gdje poklaše vuke. 

Tek nam sunce zlato baci 
u veće u zdjelu, 
ko da žele dati traci 
mirodije jelu. 

Na krumpiru punom vlage 
trakovi se gase. 

Pa kad sunce nema snage, 
tko će da nas spase?! 

BRŠLJAN 


PJESMI 


Crn i tužan puže k mraku. 
Gudurama tihim plazi. 

A na grobu se po vazi 
vije, vlaži vijenca traku. 

U umornim dvorištima, 
gdje je u san palo vrijeme, 
vuče se po zidovima, 
a grančice k hladu streme. 

Ulazi u mrak bunara, 
gdje na vodi čabar spava. 
Među opekama trava 
ko vijek jedan da je stara. 

Kiti krnje kule kamen, 
stepenice rasklimane. 

On je propadanja znamen: 
crni križ nad sve megdane. 

Bršljan voli sve što gine 
i od žarkog sunca bježi. 
Kao da na logu tmine 
u nesvijesti bolnoj leži. 


Pjesmo moja, daj me brani, 
kad me ne će branit svijet. 
Svi su puti razrovani, 
a sa sunca visi led. 

Pjesmo moja, daj me hrani, 
kad me ne će hranit svijet. 

Ti si plod na mojoj grani, 
a iz tebe kaplje med. 

Ja ga srčem. To me siti. 

To mi nove snage da. 

Piti, piti, uvijek piti 

san mog ploda. Plod mog sna. 

VEČE VELEGRADA 


KORAČANJE 


Burno bruji golem grad 
kao bučni vodopad. 

Ja sam u njem riba mala: 
luda igra ludog vala. 

Pale se već svjetiljke, 
zvjerkaju ko oči zle. 

A na staklima kavana 
gasne zadnja rumen dana. 

Divno zasja noć i grijeh. 
Negdje plač, a negdje smijeh 
iza tankih stijena ječi. 

Nemir postaje sve veći. 

Pobjegnem u bučnu noć. 

Bog zna kad ću kući doć. 

Ko riba u vodopadu 
nestanem u burnom gradu. 


Idem, sa mnom mnoga ljeta 
koračaju kao sjena. 

Mnogo ljeta sa mnom seta. 
Svako ljeto: jedna žena, 
koja mi se smije, smije, 
sa mnom spava, sanja, pije. 

Idem, korak muklo lupa 
kao vijak usred vala. 

Drugi opet kao kupa 
razbita o pod lokala. 

Koraci su ko sonata 
visoko iz petog kata. 

Idem, korak mi se ruga; 
nije T zadovoljan sa mnom? 
Zar ga smeta moja tuga? 

Ili ovaj svod nada mnom? 
Oblaci su stare krpe. 

A ispod njih smeća hrpe. 

Idem, korak poput sata 
sve bliže me vodi grobu. 

I polako strah me hvata. 
Pobjegnem u svoju sobu. 

A1 i tu me korak goni. 

Ko pogrebno zvono zvoni. 

LJUBAV 


A1 ja ne bih umrijet htio 
prije nego sebe dadnem. 

Kroz ljeta se stijeg moj vijo. 
Ali prije nego padnem 
još ću k nebu stijeg svoj vinut. 
Onda smrt će svilu skinut. 

Moje tijelo: motka stijega 
mirno će u zemlji ležat. 

Preko blata, mlaka, snijega 
moj će korak dalje bježat. 

Ej, bog zna u kojem liku 
smiješit ću se prolazniku? 

Kako da se duša smiri 
kada si u meni ti! 

Sve više se ljubav širi 
ko na vodi krugovi. 

Kao teški plod si pala 
u tišinu moga sjaja. 

Sad se ljulja val do vala 
i ljuljanju nema kraja. 

Zašto da po svijetu letim 
kada si u meni ti! 

Sve više se širim, svijetim 
ko na vodi krugovi! 

KIŠNO VEĆE 


Kaplje kiša. Zvuk na limu 
neizmjerno žalostan. 

Kaplje kiša. Ko u dimu 
hodam svijetom razderan. 

Kaplje kiša. Samo rimu 
imam kao kišobran. 

Kaplje kiša. Zvuk na limu 
neizmjerno žalostan. 

MRTVI VOJNICI U JESEN 


Mirno spavaju vojnici 

pod zemljom, gdje vlada mrak. 

A nad njima su šljivici. 

Modro nebo. Topli zrak. 

I nad njima sele ptice, 
zori grozd i pada žir. 

Oni u mrak kriju lice, 
a na licu velik mir. 

Mirno spavaju pješaci. 

Ne budi ih trublje glas. 

Nad njima na sunca zraci 
prezreli se ljušti klas. 

Jesen. Trs do trsa drijema. 

Na grani do ploda plod. 

A u mraku ispod šljema 
tvrdo spava peti vod. 

CVIJEĆE NA PROZORIMA SIROMAHA 


To je cvijeće sitno, sivo; 
ko da iz njeg magla prsi. 
Stoji tužno i nakrivo 
ko da iz ruine strši. 

Kao da je jedva živo, 
ko da brzo će da svrši, 
ali ovo jadno tkivo 
ipak svoju službu vrši. 

Daje radost siromahu. 

On udiše miris sjetan. 

I možda je na čas sretan. 

Izloženo dimu, prahu 
daje njemu kratko vrijeme 
svoje turobne parfeme. 

VRTULJAK U LJETNOJ NOĆI 


Kružim. Vergl diže buku. 
Mjesec nasred neba sja. 

U velikom zvijezda luku 
pada iza Sajmišta. 

Šatra se za šatrom gasi. 
Past ću naskoro u san. 
Meko plove kao vlasi 
paučine, a tobogan 

u zvjezdano nebo strši 
ko ogromni, drven cvijet. 
Noćno paunče plaho prši 
kao da ga plaši svijet. 

Opet jedna zvijezda pada 
i na čas osvijetli sve. 

Tad nestane iza grada 
u svemiru. Bog zna gdje. 

PJESMA 


STARA ZAGREBAČKA KINA 


Kada umrem, moje rime 
kao laste ispred zime 

pobjeći će iz mog tijela 
ko iz gnijezda nevesela 

iz kojega sunce ode. 


Stara zagrebačka kina! 
Davno je već bilo to. 

Kada ispred svakog čina 
glasovir je sviro zlo. 

A sa platna cerio se 
s revolverom Fantomas. 

A Psylander vjerio se 
s groficom u zadnji čas. 

Stara zagrebačka kina! 

Neka ova je tercina 
mjesto vijenca na vaš grob. 

Svijet je posto razvalina. 
Divna je bila tvoja tmina, 
stari, davni bioskop. 






PISMO RUDARA IZ TUĐINE SVOJOJ ŽENI 


Mi smo dan i noć u tmini, 
mila moja Slava. 

Mirno sad u mjesečini 
tvoja kuća spava. 

Raspremljeni krevet čeka, 
čeka neveselo. 

Iza tisuć gora, rijeka 
gori tvoje tijelo. 

Čekaš, legla si na ruku. 
Usne su ti vruće. 

Tu mašine tuku, tuku. 

S njima srce tuče. 

Teturamo kao slijepi 
od stijene do stijene. 
Košulja se znojna lijepi. 
Oči se crvene. 

Mrki rujemo po tmini, 
mila moja Slava. 

Mirno sad u mjesečini 
tvoja kuća spava. 

STARA KUHARICA NEDJELJOM U CRKVI 


Sluša mrmor orgulja. 
Ministranti tanko zvone. 
Molitva joj tmurno tone 
u dubine svemira. 

Luta ispod svodova 
molba stare kuharice. 
Tjednom štednjak žari lice, 
a nedjeljom molitva. 

Moli, moli. Orgulje 
utihnule na trenutak. 

Tada opet zaore. 

Moli, moli. Penje se 
duša k nebu: već joj putak 
nestaje u oblake. 

NEDJELJNO POPODNE 


PJESNIK 

Kao vrelo u tišini 
plačem, ali biser lijem. 
Nada mnom je u visini 
sunce, ja mu dušu pijem. 

Htio bih ga ispit cijelo, • 
makar od tolikog žara 
ugasi se moje vrelo, 
koje plačuć — biser stvara. 


Neumorno kiša curi. 

Iz radia orgulje. 

Sad u gori bor u buri 
svija tanke vršike. 

Negdje glasovir se javi. 
Mirno šeta menuett. 

Tada stane. K oknu stavi 
stara žena žuti cvijet. 

U susjednom stanu piju 
djeca kavu, drobe hljeb. 
Paučine pod krovom viju. 
Golub išeta na žlijeb. 

Guče, naklanja se, hoda. 
Uzleti nad krovove. 

I nestane ispod svoda. 

Iz radia orgulje. 




KONAC ZIME 


Kako tiho, tužno kapa 
snjegović pod leđnom korom. 
Polako se zima sklapa 
ko slikovnica pod borom. 

Otišle su saonice 
niz brdo u blatnu mlaku. 
Snijega tihe tkaonice 
odvezle se na oblaku. 

Puše se u suncu grabe. 

Zimu topli vjetar srva. 

Mirno stoje visibabe 
ko proljeća straža prva. 

KORNJAČA U ZOOLOŠKOM VRTU 


Mirno motre njene očice 
propadanje i dizanje svijeta. 

Na oklopu njenom pločice 
stare su već preko trista ljeta. 

Ali u njoj veliki je mir; 

zna da Novo rušenjem se plaća. 

Po njoj pada kiša, snijeg i žir. 

A proljeće zemlji sunce vraća. 

Polagano pužu nožice; 
znadu, starost je u snovima. 

Sa stupa se ruše božice, 
da učine mjesto novima. 

Mudro puže iz vijeka u vijek. 
Kroz rasulo i dizanje ljudi. 

Po njoj pada kiša, žir i snijeg. 
No što može nju još da začudi?! 

Mirno motre njene očice 
propadanje i dizanje svijeta. 

Na oklopu njenom pločice 
stare su već preko trista ljeta. 

PODOKNICA MJESECU 


Oj mjesece, ukaži se! 
Lebdi lagan preko tla. 
Topla noć je. U raži se 
prepelica smirila. 

Već te čeka u sjenici 
ljubavnika blagih par. 
zablistat će u zjenici 
tvoj spokojni, mirni žar. 

Čeka te pod lozom cvrčak. 
Čekaju te kajsije. 

Čeka te u žitu hrčak. 

I u šumi lisice. 

Oj mjeseče, pojavi se! 
Lebdi lagan preko tla. 
Topla noć je. Po travi se 
širi sjaj tvog dolaska. 


GIRLSI PLEŠU 


Podižu se noge žurno 
gore dolje, gore dolje. 
Poskakuju grudi burno 
gore dolje, gore dolje. 

Ruke dižu se u taktu 
gore dolje, gore dolje. 
Svila miče se na laktu 
gore dolje, gore dolje. 

Brzo pomiču se pleća 
gore dolje, gore dolje. 
Čudno skače naša sreća 
gore dolje, gore dolje. 

Juče smo još gladne bile. 
Danas pune skupe svile. 
Sutra možda već bez plaće. 
Čudno naša sreća skače 

gore dolje, gore, dolje. 

DON JUAN NASLIKAN 
NA ŠKATULJI SARDINA 


Siromašni Don Juan! 

Sad na škatulji sardina 
dali su ti ljudi stan. 

A nekad je mjesečina 
pjanija od starog vina 
padala na tvoje pute, 
kad si išao od žene. 

Ti si mrtav. Šute sjene! 
Davno tvoje srce puče. 
Druge brige zemlju muče: 
ljudi traže hranu, stan. 
Siromašni Don Juan! 
Miriso si nekad ruže, 
imo zlato i dragulje. 

Od sardina gorko ulje 
udišeš sad cio dan. 
Siromašni Don Juan! 

Tužno gleda sa vinjete 
tvoje lice puno sjete. 
Pred izlogom idu žene; 
mali, modri suncobran 
po pločniku baca sjenu. 
Ti osjećaš opet ženu 
i opet te čežnja mori. 
Siromašni Don Juan! 

Kao da ti obraz gori. 
Cesto si u tihoj zori 


spuštao se sa balkona. 

A jutarnja tanka zvona 
pjevala su lijepo, skladno. 
Sada tvoje srce jadno 
sagnjilo u mraku leži. 

A po nekad krasnoj glavi 
mrav za mravom brzo bježi. 
Siromašni Don Juan! 

Ljubio si žarko, živo 
i tražio Nju Jedinu, 
ko što svirač violinu 
ponajbolju svuda traži. 

A tvoji su tanki prsti 
prelazili preko puti, 
vukli se kroz guste kose. 

A bokovi bujni, čvrsti, 
cjelove su tvoje pili. 

Ti si mrtav. Sunce šuti 
na nebu; ko da te čeka. 
Život žuri kao rijeka; 
u njoj tvoj je nešto san 
ko latica tamne ruže. 
Siromašni Don Juan! 

Ljubio si. Žudio si. 

Gubio si. Bludio si. 

Plakao si od radosti. 

SONETIMA 


Plakao si od žalosti. 

Cio svijet je suza jedna 
ali u njoj sunce blista! 

Ti si mrtav. Zemlja šuti. 

Još krvaviji joj puti 
no u tvoje tamno doba. 

Nakon smijeha, nakon grijeha 
sad na škatulji sardina 
dali su ti ljudi stan. 

Siromašni Don Juan! 

Miriso si nekad ruže, 
imo zlato i dragulje. 

Od sardina gorko ulje 
udišeš sad cio dan. 

Siromašni Don Juan! 

Siromašni Don Juan! 

Vi ste nježne, fine dame; 
uvijek malo bolesne. 

Uzdišete pune čame, 
jer vam život kida sne. 

Često ljubav u vas uđe, 
tad ste blage djevojke. 

Kao staro, zlatno suđe 
čuvate nam zanose. 

Čita, čita, tihi čitač, 
čitajući ne misli: 
stvorio vas često skitač 
gladan, sam i pokisli. 

Nigdje nije našo krova; 
tada vi mu daste krov. 

Pod njim bruji svijet pun snova 
ko u školjci mora zov. 

KONAC LJETA 

Spava zemlja. Svuda lezi muk. 
Srušio se ljetu slavoluk. 

Još su kroza nj prošle žetelice. 
Izletnici. Brze lastavice. 

Tad se srušio uz glasan lom; 
pokopao zričke pod sobom. 

I još jednom iz ruševina 
oglasi se pjesma ševina. 

Tada umre. Svuda lezi muk. 
Srušio se ljetu slavoluk. 



NA GROBU MATOŠA 


Tko te među mirne svrsti? 
Ti, pa da si miran?! 

Umorno su pali prsti. 

Komad je dosviran. 

Kao isvirano cello 
ležiš tu u tami. 

Tvoje izmoždeno tijelo 
više zvuk ne mami. 

Uništila svirka strasna 
sumornog svirača. 

Čuva pjesma: urna krasna 
suze tvoga plača. 

Katkad na grob list ti pane; 
vrti se u plesu. 

Idu ljudi. Šume grane. 
Možda u svom lijesu 

misliš da to bije voda 
o obale Seine, 
ii da tvoje društvo hoda 
noću od Matej ne. 

Tko te među mirne svrsti? 
Ti, pa da si miran?! 

Umorno su pali prsti. 
Komad je dosviran. 

PJESNIK GRAĐANINU 


Znadem, da me ne ćeš lako shvatit 
draga žrtvo gastronomije! 

Hod je zvijezda vrlo teško pratit, 
ako ne znaš astronomije. 

Ja se ne ću dugo zemljom klatit. 

Na dalekoj zvijezdi dom mi je. 

Ti ćeš ovdje dalje vrijeme tratit 
zabadajuć kljun u pomije. 

PJESMA JABLANA 


Ja sam jablan visok, vitak; 
zvijezda zapne o moj vrh. 
Ispod mene svijet je plitak. 
Lišćem ide vjetra srh. 

Šume grane ko da vele: 
»Visine su nevesele.« 

Zemljo, ja sam jarbol tvoj. 
Tmurno tvoja lađa škripi. 
Plove magle. Kiša sipi. 
Glasno tješi moj te poj: 
Podigni se, zemljo tužna! 

Ti si suncu hvalu dužna! 

Ispod sunca šumim jak. 
Pjevam tugu nebosklona. 
Kad razmata bura mrak 
lupam kao teška zvona. 
Mokro granje zrakom šiba; 
grmljavina zemlju ziba. 

Hladne sam visine stijeg. 
Igra vjetra i samoće. 

Kada nijemo blista snijeg 
ispod mjesečeve ploče 
šumim: »Kome ću da dam 
moju pjesmu. Ja sam sam.« 

VJEKOSLAV MAJER rođen je 1900. u Zagrebu. Izdao je dvije zbirke 
pjesama: »Lirika« i »Pjesme zabrinutog Evropejca«. Autor je romana 
»P e p i ć u vremenu i prostoru«, koji će imati šest knjiga. Ove 
godine izlazi II. knjiga »P e p i ć a u vremenu i prostoru«, romani: 
»Život puža« i »Dnevnik Očenašeka«, te knjiga feljtona. 
Pjesme sakupljene u ovoj zbirci, osim nekoliko njih, nisu još nigdje objelo¬ 
danjene. 

